b'\n_START_ARTICLE_\nFIFA Svjetsko klupsko prvenstvo\n_START_SECTION_\nPrva natjecanja\n_START_PARAGRAPH_\nPrvi poku\xc5\xa1aji da se stvori globalno klupsko nogometno natjecanje bilo je 1909. godine, 21 godinu prije prvog Svjetskog nogometnog prvenstva, prema FIFA-inim podatcima. Natjecanje zvano Sir Thomas Lipton Trophy odr\xc5\xbeano je u Italiji 1909. i 1911., u kojem su sudjelovale engleske, talijanske, njema\xc4\x8dke i \xc5\xa1vicarske mom\xc4\x8dadi. Natjecanje je oba puta osvojila engleska amaterska mom\xc4\x8dad West Auckland. Ideja da FIFA organizira me\xc4\x91unarodno klupsko natjecanje potje\xc4\x8de jo\xc5\xa1 iz 1950-ih. 1951., kada je FIFA-in predsjednik Jules Rimet upitan je li natjecanje Copa Rio organizirala upravo FIFA, odgovorio je da natjecanje nije u njihovoj nadle\xc5\xbenosti jer nije oragniziran niti podr\xc5\xbean od strane Brazilskog nogometnog saveza (CBF). To je natjecanje nasljedio turnir Torneio Octogonal Rivadavia Corr\xc3\xaaa Meyer, kojeg je osvojila Vasco da Gama. Turnir je imao pet brazilskih mom\xc4\x8dadi te tri strana kluba, izgubiv\xc5\xa1i tako svoj me\xc4\x91ukontinentalni aspekt. U prosincu 2007., FIFA je odbila Palmeirasov zahtjev da turnir prizna kao svjetsko klupsko prvenstvo budu\xc4\x87i da su sudionici bili sa samo dva kontinenta._NEWLINE_Iako je natjecanje naposlijetku ukinuto, ostalo je respektirano u svijetu nogometa. FIFA-ini \xc4\x8dlanovi odbora Stanley Rous i Ottorino Barassi osobno su sudjelovali u organizaciji izdanja iz 1951., iako ne kao slu\xc5\xbebenici FIFA-e. Rousova uloga bila je pregovaranje s europskim klubovima, dok je Barassi pomogao u oblikovanju samog natjecanja. Komentiraju\xc4\x87i Juventusovo prihva\xc4\x87anje sudjelovanja u Copi Rio, u talijanskom tisku pisalo je da "talijanski klub ne smije propustiti tako va\xc5\xbean i globalan doga\xc4\x91aj"._NEWLINE_Zbog CBF-ovih pote\xc5\xa1ko\xc4\x87a da dovedu europske klubove u natjecanje, novine O Estado de S. Paulo predlo\xc5\xbeile su da se FIFA treba uklju\xc4\x8diti u sastavljanje me\xc4\x91unarodnih klupskih natjecanja objaviv\xc5\xa1i kako "me\xc4\x91unarodna natjecanja, ovdje ili u inozemstvu, trebala bi se igrati onda kada FIFA to odredi". Me\xc4\x91utim, nije bilo nikakvog odgovora. Takozvano Peque\xc3\xb1a Copa del Mundo ili malo svjetsko prvenstvo, bilo je natjecanje odr\xc5\xbeano u Venezueli izme\xc4\x91u 1952. i 1957., sa dva kratka o\xc5\xbeivljenja 1963. i 1965. Obi\xc4\x8dno je u njemu igralo osam ekipa, pola iz Europe pola iz Ju\xc5\xbene Amerike. Nakon kasnih 1950-ih, natjecanje je ubrzo izgubilo presti\xc5\xbe kako se i broj uglednih sudionika smanjivao. Me\xc4\x91utim, ovo je natjecanje, sa stvaranjem Kupa prvaka i Copa Libertadoresa, bilo temelj za kasniji Interkontinentalni kup.\n_START_SECTION_\nNastanak Svjetskog prvenstva i otkazivanje\n_START_PARAGRAPH_\nStruktura FIFA Svjetskog klupskog prvenstva 2000. bila je sastavljena godinama unaprijed. Prema Seppu Blatteru, ideju za prvenstvo prezentirao je tada\xc5\xa1nji predsjednik AC Milana Silvio Berlusconi Izvr\xc5\xa1nom odboru FIFA-e u prosincu 1993. u Las Vegasu, SAD. S obzirom da je tada ve\xc4\x87 svaka konfederacija imala stabilno kontinentalno natjecanje, u FIFA-i su smatrali da bi bilo razborito i bitno osnovati svjetsko prvenstvo za klubove. U po\xc4\x8detku, bilo je devet kandidata za doma\xc4\x87instvo prvog natjecanja: Kina, Brazil, Meksiko, Paragvaj, Saudijska Arabija, Tahiti, Turska, Sjedinjene Dr\xc5\xbeave i Urugvaj; a od tih devet, samo su S. Arabija, Meksiko, Brazil i Urugvaj potvrdili svoj interes FIFA-i. 3. rujna 1997., FIFA je odabrala Brazil za doma\xc4\x87ina prvenstva, koje je trebalo zapo\xc4\x8deti 1999. Legenda Manchester Uniteda i \xc4\x8dlan engleske pobjedni\xc4\x8dke mom\xc4\x8dadi iz 1966., Sir Bobby Charlton, izjavio je da Svjetsko klupsko prvenstvo daje "fantasti\xc4\x8dnu priliku postati prvim istinskim prvakom svijeta." Za prvenstvo se dijelilo 28 milijuna ameri\xc4\x8dkih dolara nagradnog novca, a televizijska prava vrijedna 40 milijuna $ prodana su 15 TV postajama \xc5\xa1irom pet kontinenata. Zavr\xc5\xa1ni \xc5\xbedrijeb prvog Svjetskog klupskog prvenstva u odr\xc5\xbean je 19. listopada 1999. u Hotelu Copacabana Palace u Rio de Janeiru._NEWLINE_Prvo se prvenstvo trebalo odr\xc5\xbeati 1999. godine sa kontinentalnim prvacima iz 1998., pobjednikom Interkontinentalnog kupa i nacionalnim prvakom dr\xc5\xbeave doma\xc4\x87ina, ali je odgo\xc4\x91eno za idu\xc4\x87u godinu. Kad se promijenio termin natjecanja, promijenilo se i osam novih natjecatelja, to su bili: brazilski Corinthians i Vasco da Gama, engleski Manchester United, meksi\xc4\x8dki Necaxa, marokanska Raja Casablanca, \xc5\xa1panjolski Real Madrid, saudijski Al-Nassr te australski South Melbourne. Prvi pogodak prvenstva postigao je napada\xc4\x8d Real Madrida Nicolas Anelka u susretu protiv Al-Nassra, kojeg je real naposlijetku pobijedio rezultatom 3:1. Finale je bio susret dviju brazilskih mom\xc4\x8dadi, za sada jedino takvo finale Svjetskog prvenstva. Vasco da Gama nije iskoristio prednost doma\xc4\x87ina i pora\xc5\xbeen je 4:3 na jedanaesterce nakon utakmice bez pogodaka._NEWLINE_Drugo prvenstvo planiralo se za 2001. u \xc5\xa0panjolskoj i trebalo se sastojati od 12 ekipa. \xc5\xbddrijeb je odr\xc5\xbean 6. o\xc5\xbeujka 2001. u La Coru\xc3\xb1i. Me\xc4\x91utim, natjecanje je otkazano 18. svibnja, zbog kombinacije vi\xc5\xa1e \xc4\x8dimbenika, ali najvi\xc5\xa1e zbog pada FIFA-ine marketin\xc5\xa1ke tvrke International Sport and Leisure (ISL). Svaki sudionik otkazanog prvenstva dobio je kompenzaciju od 750 000 $; \xc5\xa0panjolski nogometni savez (RFEF) tako\xc4\x91er je dobio milijun dolara od FIFA-e. Jo\xc5\xa1 je jedan poku\xc5\xa1aj postojao da se odr\xc5\xbei izdanje za 2003. godinu, u kojem je 17 zemalja izrazilo zanimanje za doma\xc4\x87instvo natjecanja, ali je poku\xc5\xa1aj naposlijetku propao. FIFA je postigla dogovor sa UEFA-om, CONMEBOL-om i Toyotom da spoji Interkontinentalni kup i Svjetsko klupsko prvenstvo u jedno natjecanje. Posljednji Interkontinentalni kup odigran je 2004., a obnovljeno Svjetsko klupsko prvenstvo odr\xc5\xbeano je u prosincu 2005. u Japanu.\n_START_SECTION_\nObnova natjecanja\n_START_PARAGRAPH_\nPrvenstvo 2005. bilo je znatno kra\xc4\x87e od prija\xc5\xa1njeg izdanja, rije\xc5\xa1iv\xc5\xa1i tako problem raspore\xc4\x91ivanja natjecanja, s obzirom da su se sezone razli\xc4\x8dito odvijale na svakom kontinentu. Natjecalo se samo \xc5\xa1est kontinentalnih prvaka, s tim da su predstavnici CONMEBOL-a i UEFA-e direktno prolazili u polufinale. Uveden je novi trofej koji je zamijenio trofej Interkontinentalnog kupa, Toyotin trofej i trofej iz 2000. \xc5\xbddrijeb prvenstva 2005. odr\xc5\xbean je 30. srpnja 2005. u Hotelu Westin u Tokiju. Prvenstvo je osvojio brazilski S\xc3\xa3o Paulo, koji je jednim pogotkom Mineira u finalu svladao engleski Liverpool; tako je Mineiro postao prvi strijelac u finalima FIFA Svjetskih klupskih prvenstava._NEWLINE_Internacional je pobijedio svjetske i ju\xc5\xbenoameri\xc4\x8dke prvake S\xc3\xa3o Paulo u finalu Copa Libertadoresa 2006., kvalificirav\xc5\xa1i se tako za Svjetsko prvenstvo 2006. U polufinalu natjecanja, Internacional je pobijedom nad egipatskim Al-Ahlyjem \xc4\x8dekao Barcelonu u finalu. Tamo je kasnim golom Adriana Gabirua osvojio natjecanje i vratio trofej natrag u Brazil. Tek je u prvenstvu 2007. brazilska dominacija napokon prekinuta, kada je talijanski AC Milan porazio argentinsku Bocu Juniors 4:2 u finalu, koje je ujedno bilo i prvo finale Svjetskog prvenstva u kojem je jedan igra\xc4\x8d isklju\xc4\x8den: (Milanov gruzijac Kakha Kaladze u 77. minuti). Pablo Ledesma iz Boce Juniors pridru\xc5\xbeio se Kaladzeu s crvenim kartonom 11 minuta kasnije. Idu\xc4\x87e godine, Manchester United je ostvario Milanov uspjeh, pobijediv\xc5\xa1i prvo japansku Gamba Osaku rezulatatom 5:3 u polufinalu, a zatim i ekvadorski LDU Quito 1:0 u finalu, postav\xc5\xa1i tako novi svjetski prvak._NEWLINE_Ujedinjeni Arapski Emirati su se uspje\xc5\xa1no kandidirali za doma\xc4\x87ine prvenstava 2009. i 2010. Nakon neuspjeha tri godine ranije, Barcelona je porazila svjetske i europske prvake Manchester United u finalu UEFA Lige prvaka 2009. i kvalificirav\xc5\xa1i se za izdanje 2009. Svjetskog prvenstva. Tamo su pobijedili meksi\xc4\x8dki Atlante u polufinalu i \xc4\x8dekali argentinski Estudiantes u finalu. Nakon vrlo guste utakmice koja je oti\xc5\xa1la i u produ\xc5\xbeetke, Lionel Messi je glavom pogodio za vodstvo i eventualnu pobjedu Barcelone. Prvenstvo 2010. donijelo je prvu mom\xc4\x8dad koja nije iz Europe ili Ju\xc5\xbene Amerike u finalu: kongoanski Mazembe pobijedio je Internacional 2:0 u polufinalu i su\xc4\x8delio se s talijanskim Interom, koji je na putu do finala svladao ju\xc5\xbenokorejski Seongnam 3:0. Internazionale je naposlijetku pobijedio Mazembe rezultatom 3:0 i postao drugi svjetski prvak iz Italije._NEWLINE_Svjetsko klupsko prvenstvo vratilo se u Japan za 2011. i 2012. godinu. U izdanju 2011., Barcelona je jo\xc5\xa1 jednom pokazala mo\xc4\x87, pobjediv\xc5\xa1i u finalu brazilski Santos rezultatom 4:0, \xc5\xa1to je do sada najve\xc4\x87a pobjeda u finalima ovog natjecanja. Messi je pogotkom u finalu postao prvi igra\xc4\x8d koji je zabijao u dva finala Svjetskog prvenstva. 2012. je stala dominacija europljana kada je Corinthians, uz podr\xc5\xa1ku 30 000 navija\xc4\x8da koji su putovali do Japana, pobijedio engleski Chelsea rezultatom 1:0 pogotkom Guerrera.\n_START_SECTION_\nStatistika\n_START_PARAGRAPH_\nCorinthians i Barcelona su klubovi sa najvi\xc5\xa1e naslova ovog natjecanja, osvojiv\xc5\xa1i ga po dva puta. Corinthiansova pobjeda u prvom izdanju natjecanja do danas je najbolji rezultat prvaka dr\xc5\xbeave doma\xc4\x87ina. Mom\xc4\x8dadi iz Brazila osvajale su natjecanje \xc4\x8detiri puta, najvi\xc5\xa1e od bilo koje druge dr\xc5\xbeave.\n_START_SECTION_\nRekordi\n_START_PARAGRAPH_\nUkupno je sedam igra\xc4\x8da osvojilo Svjetsko klupsko prvenstvo tri puta: Dani Alves, Sergio Busquets, Andr\xc3\xa9s Iniesta, Lionel Messi, i Gerard Piqu\xc3\xa9, Cristiano Ronaldo i Toni Kroos._NEWLINE_C\xc3\xa9sar Delgado, Cristiano Ronaldo, Lionel Messi i Luis Su\xc3\xa1rez najbolji su strijelci u povijesti natjecanja sa pet pogodaka. Denilson i Mohamed Aboutrika dijele drugo mjesto sa po 4 pogotka. Su\xc3\xa1rez tako\xc4\x91er dr\xc5\xbei rekord za najvi\xc5\xa1e golova postignutih na jednom prvenstvu. Svih svojih pet pogodaka postigao je u prvenstvu 2015._NEWLINE_Wael Gomaa je igra\xc4\x8d sa najvi\xc5\xa1e nastupa u prvenstvu, odigrav\xc5\xa1i jedanaest utakmica u natjecanju, a slijedi ga Andr\xc3\xa9s Iniesta sa \xc5\xa1est utakmica._NEWLINE_Cafu je zasad jedini igra\xc4\x8d koji je osvojio tri najelitnija reprezentativna natjecanja, tri najva\xc5\xbenija ju\xc5\xbenoameri\xc4\x8dka natjecanja te tri najva\xc5\xbenija europska natjecanja uz Svjetsko klupsko prvenstvo, rekord koji do danas nije oboren. S Brazilom je osvojio Svjetsko nogometno prvenstvo 1994. i 2002., Copa Am\xc3\xa9ricu 1997. i 1999., FIFA Konfederacijski kup 1997., Copa Libertadores 1992. i 1993., Supercopa Sudamericanu 1993., Recopa Sudamericanu 1993. i 1994., UEFA Ligu prvaka 2006./07., UEFA Kup pobjednika kupova 1994./95., UEFA Superkup 2007., i FIFA Svjetsko klupsko prvenstvo 2007._NEWLINE_Barcelona dr\xc5\xbei rekord za najvi\xc5\xa1e pobjeda u natjecanju, sa sedam. Corinthians, Necaxa, Real Madrid i Kashiwa Reysol imaju najvi\xc5\xa1e nerije\xc5\xa1enih rezultata, po dva susreta svaki, dok Al Ahly dr\xc5\xbei rekord od najvi\xc5\xa1e poraza sa sedam. Katalonska je mom\xc4\x8dad tako\xc4\x91er postigla ukupno 23 pogotka, \xc5\xa1to je rekord natjecanja, dok je Al Ahly primio rekordnih 15 golova. Osim toga, Barcelona ima najpozitivniju gol-razliku u povijesti prvenstva sa +20._NEWLINE_Pep Guardiola je jedini trener u povijesti sa tri trofeja Svjetskog klupskog prvenstva. Svi pobjedni\xc4\x8dki treneri prvenstva bili su iz iste dr\xc5\xbeave kao i klub kojeg su vodili, osim Guardiole, Sir Alexa Fergusona, Rafaela Ben\xc3\xadteza i Carla Ancelottija._NEWLINE_Nakon kraja prvenstva 2016., Auckland City je postao mom\xc4\x8dad sa najve\xc4\x87im brojem utakmica, sa 14 susreta u osam sezona; slijedi ga Al Ahly (12 susreta u pet sezona).\n_START_SECTION_\nTrofej\n_START_PARAGRAPH_\nOriginalni trofej Svjetskog klupskog prvenstva izradili je talijanska dizajnerska tvrtka Sawaya & Moroni iz Milana, koja se bavi suvremenim dizajnom s kluturalnom pozadinom. Trofej, u potpunosti obavijen srebrom te\xc5\xbeio je 4 kilograma i imao visinu od 1 cm. Imao je bazu od dva postolja sa \xc4\x8detiri pravokutna stupa. Dva stupa su imala natpise na sebi, na jednom je pisalo "FIFA Club World Championship" (eng.). Na drugom je samo pisalo "FIFA". Na vrhu trofeja bila je nogometna lopta koja je dizajnirana po uzoru na Adidas Tricolore, slu\xc5\xbebenu loptu Svjetskog nogometnog prvenstva 1998. Tro\xc5\xa1ak proizvodnje trofeja bio je 25 000 dolara. Prvi put je prezentiran 4. sije\xc4\x8dnja 2000. u Hotelu Sheraton u Rio de Janeiru._NEWLINE_Od 2005., kada je natjecanje svoje ime na engeskom promijenilo iz FIFA Club World Championship u FIFA Club World Cup, trofej dijeli slu\xc5\xbebeno ime sa natjecanjem. Trofej se zbog toga popularno zove i la Copa. Predstavljen je 30. srpnja 2005. u Tokiju tijekom \xc5\xbedrijeba za natjecanja te godine. Dizajnirao ga je engleski dizajner Jane Powell zajedno sa pomo\xc4\x87nikom Dawnom Forbesom, iz tvrtke Thomas Fattorini Ltd iz Birminghama u Engleskoj, koju je unajmila FIFA. Zlatno-srebrni trofej te\xc5\xbeak je 5,2 kg i visok 50 cm. Njegovo postolje i naj\xc5\xa1ire to\xc4\x8dke su to\xc4\x8dno 20 cm. Napravljen je od kombinacije mjeda, bakra, sterling srebra, pozla\xc4\x87enog metala, aluminija, kroma i rodija._NEWLINE_Dizajn, prema FIFA-i, prikazuje \xc5\xa1est zakrivljenih stupaca koji predstavlja \xc5\xa1est prvaka svojih kontinenata, dok odvojena metalna struktura predstavlja pobjednika natjecanja. Stupci zajedno podupiru globus u obliku nogometne lopte, \xc5\xa1to je uobi\xc4\x8dajena osobina FIFA-inih trofeja. Graciozne krivulje i puka \xc4\x8dvrstina trofeja evociraju na atletske osobine potrebne za sudjelovanje na Svjetskom prvenstvu, dok napetost i pokret opisuju kompetitivnu energiju me\xc4\x91u sudionicima. Na zlatnom postolju upisana je fraza "FIFA Club World Cup".\n_START_SECTION_\nReakcije\n_START_PARAGRAPH_\nOd nastanka prvenstva 2000. godine, natjecanje je unato\xc4\x8d svome nazivu i uspjesima njegovih sudionika dobilo razli\xc4\x8dite reakcije. U ve\xc4\x87ini Europe te\xc5\xa1ko pronalazi \xc5\xa1iru medijsku pozornost usporedivu s UEFA Ligom prvaka i obi\xc4\x8dno se ne smatra veoma presti\xc5\xbenim turnirom. U Ju\xc5\xbenoj Americi se me\xc4\x91utim igranje na ovom prvenstvu smatra najva\xc5\xbenijim podvigom u karijeri jednog nogometa\xc5\xa1a, trenera ili mom\xc4\x8dadi._NEWLINE_Naj\xc4\x8de\xc5\xa1\xc4\x87e kritike na ra\xc4\x8dun Svjetskog klupskog prvenstva, obi\xc4\x8dno od strane europskih medija i navija\xc4\x8da, odnosi se format natjecanja koji je uvelike naklonjen mom\xc4\x8dadima iz UEFA-e i CONMEBOL-a, s obzirom da se te ekipe izravno plasiraju u polufinale natjecanja i me\xc4\x91usobno mogu igrati samo u finalu. Kritike tako\xc4\x91er uklju\xc4\x8duju i lo\xc5\xa1u organizaciju turnira, lo\xc5\xa1 odaziv lokalnih navija\xc4\x8da za susrete bez europskih i ju\xc5\xbenoameri\xc4\x8dkih mom\xc4\x8dadi, FIFA-inu odluku da doma\xc4\x87ina prvenstva odabere na temelju ekonomskih razloga umjesto nogometnih (poput Maroka i Ujedinjenih Arapskih Emirata), te lo\xc5\xa1e ekonomske benificije pobjedni\xc4\x8dkim mom\xc4\x8dadima, navode\xc4\x87i da su \xc4\x8desto slabije od nagrada ve\xc4\x87ine superkup natjecanja.'